b'\n_START_ARTICLE_\nPrimo Scala and His Accordion Band\n_START_PARAGRAPH_\nPrimo Scala and His Accordion Band (tunnettiin my\xc3\xb6s nimill\xc3\xa4 Don Porto and His Novelty Accordions ja Rossini\'s Accordions) oli lontoolainen harmonikkayhtye, joka nautti aikanaan suurta suosiota Britannian tanssisaleissa ja y\xc3\xb6kerhoissa. Orkesteri teki satoja levytyksi\xc3\xa4._NEWLINE_Orkesterin johtajana toimi lontoolainen Harry Bidgood (1898 - 1957), joka oli aloittanut muusikonuransa pianistina ja toimi my\xc3\xb6hemmin levy-yhti\xc3\xb6n johtajana Vocalion- ja Crystalate-yhti\xc3\xb6iss\xc3\xa4. Vuosina 1925 - 1937 jo Bidgoodin johtamat perinteiset tanssiorkesterit tekiv\xc3\xa4t satoja levytyksi\xc3\xa4. H\xc3\xa4nen johtamansa harmonikkaorkesteri teki edelleen satoja levytyksi\xc3\xa4 eri pseudonyymeill\xc3\xa4 etenkin vuosina 1933 - 1944. Orkesterin kanssa yhteisty\xc3\xb6ss\xc3\xa4 esiintyi useita tuon ajan tunnettuja laulajia, kuten Vera Lynn, Cavan O\'Malley, Sam Costa ja Donald Peers. Orkesteri levytti nimell\xc3\xa4 "Don Porto and His Novelty Accordions" vuonna 1933 ja nimell\xc3\xa4 "Rossini\'s Accordions" noin vuonna 1935._NEWLINE_Bidgoodin harmonikkaorkesteri-pseudonyymeist\xc3\xa4 pitk\xc3\xa4ik\xc3\xa4isin oli Primo Scala, mill\xc3\xa4 nimell\xc3\xa4 orkesteri levytti vuodesta 1939 aina 1950-luvun alkuun saakka. Nimi on johdettu italialaisesta raskaan sarjan nyrkkeilymestarista Primo Carnerasta yhdistettyn\xc3\xa4 herra Emilio Scalan sukunimeen. Emilio Scala voitti kuuluisan Irish Sweepstake -kilpailun aikanaan. Eksoottinen nimi vetosi yleis\xc3\xb6\xc3\xb6n ja sopi hyvin aikansa harmonikkaorkesterille, tai ainakin sen arveltiin kuulostavan paremmalta kuin perienglantilaisen Harry Bidgoodin. Orkesteri my\xc3\xb6s esiintyi usein mustalaisiksi pukeutuneina, koska se halusi korostaa harmonikkaorkesterimusiikin "mannermaista" leimaa. Kuollessaan Bidgood tunnettiinkin paremmin Primo Scalana, kuin omalla nimell\xc3\xa4\xc3\xa4n.'